Myen Asuya Kasa ni tang madun ai hta, gasat gala jahkring nna, simsa lam lu jang gaw, majan a majaw hten za mat ai mare dum nta ni yawng bai galaw ya na ga ai. Hkrun lam ni mung yawng bai gram lajang ya na ga ai, nga ma ai. KIO Kasa ni chyawm gaw, mungmasa mahkrun hku shawng bawng jahkrup mat wa nhtawm, kam ging kam mai ai tsang du jang she gasat gala jahkring nhtawm, matut bawngban sa wa na hku tsun ma ai. Dai n rai yang, shawng de na mahkrum madup ni law law hte maren, masu hkalem ai sha bai hkrup sha na re hpe chye da nga ma ai.
Kaja wa mung 1947 ning kaw nna ban hte ban masu sha hkrum mat wa ai gaw, daini du htep rai nga ai. 17 ning gasat gala jahkring ai laman, mungmasa woi bawng ai lam n nga ai. "Nyi-la-hkan" zuphpawng woi galaw nna aten sharen ai mung nau wa hpyau mat sai. Dai nyi-la-hkan (N.C) hta mung, KIO ni myit galu kaba hte shang lawm lai wa sai. 2008 ning na Gaw Da Tara byin pru wa nna mungshawa madi shadaw lam (Referendum) galaw yang mung, jawm madi shadaw lawm sai. Demokresi asuya hkrang galai shai na matu mungmasa hpung party hpaw wa ai shaloi mung, KIO party kaw na asan sha pru nhtawm, KSPP party hpaw hpang sai. Gaja wa ra lata poi du wa jang she, KSPP hpe udi nhpye tawn hku tawn kabai kau sai. KIO salang tsawmra mi hpe lahpawt lama shatsu shakrang jahpu chyayat shatai kau ya sai.
Masha gaw kalang mi masu hkrum yang, masu ai wa a mara rai nga ai. Lahkawng lang masu hkrum yang mung, masu ai wa hta mara naw rai nga ai. Masum lang masu hkrum sayang gaw, masu hkrum sha ai wa a mara she rai nga sai. Daini Jinghpaw Wunpawng sha ni masu hkrum sha ai lang gaw, (3) lang hkum tsun, hkying mun lang pyi n-ga sai re majaw, Myen wa mahtang baw nu zen nna, Jinghpaw ni angawk ai lam ang wa sai.
Myen Asuya Kasa ni a maw lanyet mung n shayawm nga malu ai. Lai sai 17 ning na mabyin gaw, Hpyen Asuya ni a lakhtak she rai sai. Ya daini gaw Demokresi Asuya lu saga ai. Dai majaw, hkru nga ai wan hpe shawng sat jasim nna she, kaga ra ai lam bawngban mai ai, nga nna tsun hkalem wa sai lam na chye lu ai.
KIO Kasa ni bai tsun ai hta, shaning 60 jan na mat sai manghkang kaba re majaw, Panglung ga sadi a lam jahta nan jahta shalawm ra ai, nga ma ai. KIO hte Munghpawm Asuya a lapran na manghkang hparan na lam hta Myen Hpyendap hpe nhtung tawn ai lam gaw shut ai. Hpyendap ngu ai gaw asuya n re. Munghpawm Asuya gaw, hpyendap hpe mungmasa hpung a ntsa e tawn da myit ni? Nga nna san ma ai. Lawu ga na Tat-ma hpyen hpung kaba ni yan ganawng htim kaput lung wa ai gaw, anhte maigan hpyen ni n rai ga ai. Dai hpyen hpung wunawng hpe n htingnut la ai mi, gara hku mung gasat gala jahkring na lam n hku ai, nga ma ai. Ndai zawn munghpawm madang mungmasa mahkrun bawngban ga, nga nna jawm ginrat hkat nga ai ladaw laman e hkrai, KIO/KIA hpe majan masing kaba hte htim gasat ai 13 lang rai sai. Hkrum katut gasat gala hkat ai 62 lang rai sai. Ya hkyak hkyak daini na zuphpawng hpang wa na ntawn e sha (2) lang gasat gala byin lai wa sai, nga ma ai.
Mungshawa ni a mare dum nta ni bai gaw gap ya na nga ai ga mung kaman li la rai nga ai. Mare buga ni hta Hpyen ni sha anga nga yang, mare masha ni nhtang wa n gwi ma ai. "Hpyen" ngu ai gaw, KIA hpe ngu mayu ai n re sha, Myen Hpyen ni hpe tsun ai lam she rai nga ai. Amyu sha ni langai hte langai a myit hkrum myit ra lam mung lu la ra nga ai, nga ma ai.
Myen Asuya Kasa ni bai tsun ai hta, KIO ni myit mada ai amyu sha ni a pawnghpawm hpung UNFC ngu ai gaw, mying sha ngam sai. KIO hta lai nna ngam ai mahkra Asuya hte myit hkrum simsa lam lu ngut sai, nga ma ai. Shing n rai nanhte Kachin a kata na amyu bawsang ni hpe tsun mayu ai kun gaw n chye ai, nga ma ai. KIO ni htai tsun ai hta, amyu sha ni ngu ai gaw, Kachin bawsang hkrai n rai; Jinghpaw mung a kata e shanu nga pra ai, Myen, Sam, Miwa, Kala mahkra mung Hpyen Asuya wa e dip da hkrum sha nga ai hkrai rai ga ai, nga nna htan tsun ai lam chye lu ai.
Ndai zawn KIO hte Myen Asuya Kasa ni gaw, palam la gasat ai zawn tsun dangrang hkat taw nga sai. Tengman ai mahtai chyawm gaw, tengman ai Karai Kasang Yehowa kaw shamyet kamhpa ai ni hta dan pru na ra ai. Tengman dinghpring ai lam ngu ai gaw, masha wa kade lang masu hkalem tim, kade lang sha akam nga ai hpe tsun mayu ai n rai nga ai. Dai re majaw, hkrudu zawn sumnung nna lapu zawn zai rawng na lam Chyum Mungga hpe dum shai let, mungmasa bawngban ai lam hpe matut galaw mat wa ra nga ga ai lam shiga ni na chye lu ai rai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn